  Майя Бывальцева 12-тӥ пӧсьтолэзе Пичи Пургаын ёроссылы 90 ар тырмонэз пусъёзы. Отын нырысьсэ муниципал кылдытэтлэсь кункрезьзэ быдэстозы. Со сярысь ёрос администрациысь лулчеберетъя но туризмъя управленилэн кивалтӥсез Надежда Степанова «ВКонтатке» мерлыко вотэсысь бамаз ивортэ. Котырес лыдпусэз пусъёнъя радъясь комитетлэн кенешоназ 13-тӥ инвожое шулдыръяськонэз «Пичи Пурга - Бадӟым сюлэм» мереткыл улсын ортчытыны вераськизы. 10 часын нылпиослы интерактивной площадкаос ужаны кутскозы. 15 часысен Киров нимо урам Пурга Арбатлы пӧрмоз, отын чеберлыко киужъёсын, интыысь суредасьёслэн ужъёсынызы, ёросысь предприятиослэн вузъёсынызы вузкарон-адӟытон радъяськоз. 16 часын ёросысь муниципал кылдытэтъёслэсь делегациоссэс пумиталозы. Соос понна Пичи Пурга черкогуртысь историен герӟаськем интыостӥ квест дасямын. 17 часын стадионын «Пичи Пурга - Бадӟым сюлэм» программа кутскоз, отчы ёросысь устоосыз творчествоя коллективъёс пыриськозы. Учкисьёс нырысьсэ Пичи Пурга ёрослэсь кункрезьзэ кылозы, сое лулчеберет удысын ужасьёс, поселениослэн тӧрооссы, ёрос администрациысь ӧнерчиос ӵошен быдэстозы. Отын ик «Эктӥськом быдэс ёросэн» флешмоб радъяськоз, озьы ик «Бусы сюан гур» чузъяськоз (сое 12-тӥ пӧсьтолэзе, Петрол нуналэ, гинэ быдэсто). 18 час 30 минутысен Вормон площадьын пӧртэм площадкаос ужалозы, со пӧлын «Литературая шоркар». Этнопаркын гурын пӧранъя вожвылъяськонъёс, творчествоя коллективъёслэн возьматонъёссы ортчозы. Отын ик поселениослэн тӧрооссы понна конкурс радъяськоз. 20 часын Вормон площадьысь сцена вылын удмурт эстрадаысь кизилиосын «Мыло&кыдо Пурга» этноӝыт кутскоз. Соку ик ёросын улӥсьёс Богдан Анфиногеновлэсь «Мыло-кыдо Пурга» кырӟанэзлэсь выль клипсэ адӟозы. Тодэ вайытом, Пичи Пурга ёрослы 90 ар тырмон улсын 2019-тӥ ар ӵоже ёросысь котькуд муниципал кылдытэтын фестивальёс ортчытозы. Юбилей ужрадын ваньмыз соос одӥг бадӟым «Пурга берга» фестивале огазеяськозы. Озьы ик таиз ар Удмуртиын Пичи Пурга ёрос литературалы сӥземын. Тегъёс: Мерлык Лулчеберет Удмуртия ПичиПурга юбилей праздникъёс  